ຍີ່ປຸ່ນປະກາດ ໃຫ້ການຊ່ອຍເຫຼືອ ແກ່ພວກປະເທດ ເຂດລຸ່ມແມ່ນໍ້າຂອງ
ຍີ່ປຸ່ນຮັບປາກຈະໃຫ້ ການຊ່ອຍເຫຼືອ ໃນວົງເງິນ 7400 ລ້ານໂດລາ ແກ່ 5 ປະເທດ ໃນເຂດ ລຸ່ມແມ່ນໍ້າຂອງ ກໍຄື ກໍາປູ​ເຈຍ ລາວ ມຽນມາ ​ໄທ ​ແລະ​ຫວຽດນາມ.
ຍີ່ປຸ່ນໄດ້ຮັບປາກທີ່ຈະໃຫ້ເງິນຊ່ອຍເຫຼືອເພື່ອການພັດທະນາ ຈໍານວນ 7400 ລ້ານໂດລາ ແກ່ 5 ປະເທດໃນເອເຊຍຕາເວັນອອກສຽງໃຕ້ ໃນຄວາມພະຍາຍາມເພື່ອສົ່ງເສີມຄວາມ ຮ່ວມໄມ້ຮ່ວມມືກັບພວກປະເທດໃນລຸ່ມແມ່ນໍ້າຂອງ ນາຍົກລັດຖະມົນຕີຍີ່ປຸ່ນ ທ່ານ Yoshihiko Noda ປະກາດຂ່າວການໃຫ້ຄໍາໜັ້ນສັນຍາ ດັ່ງກ່າວໃຫ້ຮູ້ໃນກອງປະຊຸມສຸດຍອດລະຫວ່າງຍີ່ປຸ່ນແລະພວກປະເທດໃນລຸ່ມແມ່ນໍ້າ ຂອງ ທີ່ກຸງໂຕກຽວໃນວັນເສົາວານນີ້ ຫຼັງຈາກທໍາການພົບປະກັບບັນດາຜູ້ນໍາປະເທດ ຈາກ ກໍາປູເຈຍ ລາວ ມຽນມາ ໄທແລະຫວຽດນາມ ທ່ານ Noda ກ່າວວ່າ ສະຖຽນລະພາບແລະການພັດທະນາຂອງເອເຊຍຕາເວັນອອກ ແມ່ນຈະມີຂຶ້ນບໍ່ໄດ້ ຖ້າປາດສະຈາກສະຖຽນລະພາບແລະການພັດທະນາໃນພາກພື້ນ ແມ່ນໍ້າຂອງ ຈີນກໍໄດ້ພະຍາຍາມສ້າງອິດທິພົນໃນຂົງເຂດນີ້ເຊ່ນກັນ ໂດຍໄດ້ທຸ່ມເທການຊ່ອຍເຫຼືອ ແລະການລົງທຶນເຂົ້າໃນພວກປະເທດໃນລຸ່ມແມ່ນໍ້າຂອງນັ້ນ ໃນວັນເສົາວານນີ້ເຊ່ນກັນ ຍີ່ປຸ່ນກ່າວວ່າ ຕົນຈະຍົກເລີກໜີ້ສິນຈໍານວນ3700 ລ້ານໂດລາ ໃຫ້ແກ່ມຽນມາ ແລະຟື້ນການໃຫ້ຄວາມຊ່ອຍເຫຼືອຄືນໃນຖານະເປັນຊ່ອງທາງນຶ່ງ ເພື່ອ ສະໜັບສະໜຸນການປະຕິຮູບ ໄປສູ່ລະບອບປະຊາທິປະໄຕແລະເສດຖະກິດຂອງມຽນ ມານັ້ນ ລັດຖະບານມຽນມາໄດ້ຖືກຄອບຄອງໂດຍພວກທະຫານມາເປັນເວລາຫຼາຍທົດສະວັດ ແຕ່ນັບຕັ້ງແຕ່ໄດ້ຂຶ້ນດໍາລົງຕໍາເເໜ່ງເມື່ອ 1 ປີຜ່ານມານີ້ ປະທານາທິບໍດີ Thein Sein ກໍໄດ້ດໍາເນີນການປະຕິຮູບໄປສູ່ລະບອບປະຊາທິປະໄຕຢ່າງລຽນຕິດມາ ຮວມທັງການ ປ່ອຍໃຫ້ມີອິດສະລະພາບໃນວົງການຂ່າວຫຼາຍຂຶ້ນ ແລະການປ່ອຍພວກນັກໂທດການ ເມືອງຫຼາຍຄົນໃຫ້ເປັນອິດສະລະ